Roeispan se Berg-skof nes Engelse sokker | Netwerk24
Roeispan se Berg-skof nes Engelse sokker
12 Julie 2018 16:24
Graeme Solomon en sy spanmaat Adrián Boros het Donderdag spiere gebult op die tweede dag van die Bergrivier-kanomarathon en hul algehele voorsprong tot meer as 10 minute gerek.
Die feit dat dié duo op die kort skof tussen Gouda en Bridgetown (32 km) hul voorsprong met sowat nege minute kon vergroot, wys hoe oorheersend hul vertoning was.
Die internasionale span van Joep van Bakel (voor) en Keith Moule beklee steeds die algehele tweede plek, maar het baie tyd op die tweede skof aan die voorlopers, Graeme Solomon en Adrián Boros, afgestaan. Foto: Gameplan Media | John Hishin
Die internasionale span van Keith Moule (Brittanje) en Joep van Bakel (Nederland) beklee steeds die tweede plek, maar ’n klompie kritieke foute aan die einde van die skof het hulle duur te staan gekom.
Solomon en Boros, ’n Hongaar, se taktiek van meet af aan was baie eenvoudig – roei hard en bewerkstellig so gou moontlik ’n groot voorsprong.
Só gesê en so gedaan.
“Graeme het die pas aangegee deur die stroomversnellings, terwyl ek weer voor geroei het wanneer ons in die kalm water was,” verduidelik Boros hul taktiek .
“Ons wou bitter graag ’n groot voorsprong opbou, want jy weet nooit mooi wat in die laaste twee skofte kan gebeur nie.”
Deelnemers aan die Bergrivier-kanomarathon spring op ’n koue nat dag in die Boland weg vir die tweede skof tussen Goudabrug en Bridgetown.Foto: Gameplan Media | John Hishin
Volgens Solomon het die wedvaart se nuwe spanformaat ’n heel ander dinamika aan die Berg verleen.
“Spanmaats gaan baie stewige bande smee. Jy moet die heeltyd uitkyk vir jou spanmaat en as hy in die moeilikheid is, kan jy nie net eenvoudig aanroei nie – jy moet gaan help.
“Verlede jaar sou ek stilletjies gejuig het as Adrián teëspoed opgetel het, maar nou is dinge heel anders,” sê Solomon.
Volgens Moule was hulle vooraf optimisties dat hulle hul agterstand van 90 sekondes ná die eerste skof sou kon uitwis, maar dinge het oor die laaste 10 km lelik skeefgeloop.
“Dit was bietjie soos Engeland se sokkerspan Woensdagaand – ons het goed begin en toe val alles uitmekaar.”
Moule-hulle het waardevolle tyd verloor toe hy by die Drie Heuwels-keerwal uit sy kano geval en ruk lank moes swem.
“Ek het nog nooit daar probleme ondervind nie, maar ek dink ek het my lyn op die nippertjie verander, wat ’n fout was,” sê die Brit.
Die span van Gavin White en Bartho Visser het wéér derde geëindig en was nogmaals in ’n titaniese stryd met Anders Hart en Jermaine Pietersen gewikkel.
Dié twee spanne was deurgaans kop-aan-kop, maar White-hulle het net-net meer woema gehad in die naelrit na die eindstreep.
Biance Beavitt en Crispin Thompson het hul posisie as die voorste gemengde span verstewig en is ná die eerste twee skofte in die algehele negende plek.
Vrydag se derde skof, is die langste en mees uitdagende een van die wedvaart. Die roeiers spring by Bridgetown weg en eindig 75 km verder in Soutkloof.
Die wedvaart eindig Saterdag by Velddrif aan die Weskus. – Sportredaksie
Meer oor: Kanovaart | Bergrivier-Kanomarathon | Roei | Graeme Solomon